กระทรวงแรงงานพร้อมเปิดศูนย์สื่อมวลชนเผยแพร่งานแข่งขันฝีมือแรงงานอาเซียน ครั้งที่ 12  บริการสื่อมวลชนของไทยและต่างประเทศ
วันนี้ (29 สิงหาคม 2561 ) พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน เป็นประธานพิธีเปิดศูนย์สื่อมวลชน (Media Center) เพื่อเป็นศูนย์รวมข้อมูลข่าวสาร บริการสื่อมวลชนของไทยและต่างประเทศ

พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน เปิดเผยหลังจากเป็นประธานเปิดศูนย์สื่อมวลชน (Media Center) ว่า ตามที่ประเทศไทย โดยกระทรวงแรงงาน ได้รับเกียรติให้เป็นเจ้าภาพในการจัดงานแข่งขันฝีมือแรงงานอาเซียน ครั้งที่ 12 ระหว่างวันที่ 31 สิงหาคม – 2 กันยายน 2561 ณ ศูนย์แสดงสินค้าและการประชุม อิมแพ็ค เมืองทองธานี โดยได้รับพระมหากรุณาธิคุณจากสมเด็จพระเทพพระรัตนราชสุดา สยามบรมราชกุมารี เสด็จพระราชดำเนินทรงเปิดงานในวันที่ 30 สิงหาคม 2561  เวลา 17.15 น. และมีกำหนดจัดพิธีปิดการแข่งขันในวันที่ 4 กันยายน 2561 โดยมีพลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ให้เกียรติเป็นประธานในพิธี

สำหรับการแข่งขันฝีมือแรงงานอาเซียนในครั้งนี้ มีตัวแทนผู้เข้าร่วมแข่งขันจาก 10 ประเทศสมาชิกอาเซียนเข้าร่วมกว่า 335 คน และมีการแข่งขันใน 26 สาขา จึงถือได้ว่าเป็นกิจกรรมที่มีความสำคัญในระดับภูมิภาค และได้รับความสนใจจากสื่อมวลชนทั้งในและต่างประเทศสื่อมวลชนจึงมีบทบาทอย่างยิ่งในการเผยแพร่ประชาสัมพันธ์การแข่งขันไปสู่เยาวชนและสังคม โดยมีสื่อมวลชนสนใจเข้าร่วมประชาชนพันธ์การจัดงานและถ่ายทอดสถานการณ์การแข่งขัน มากกว่า 100 คน กระทรวงแรงงาน โดยกรมพัฒนาฝีมือแรงงานในฐานะผู้จัดงานจึงจัดให้มีศูนย์สื่อมวลชน หรือ Media Center ขึ้นเพื่ออำนวยความสะดวกให้สื่อมวลชนทุกแขนงใช้เป็นศูนย์ปฏิบัติการข่าวสารและเผยแพร่ประชาสัมพันธ์ข้อมูลเกี่ยวกับการแข่งขัน จะมีสิ่งอำนวยความสะดวกครบถ้วน อาทิ คอมพิวเตอร์ เครื่องถ่ายเอกสาร อินเตอร์เน็ต ตู้เก็บสัมภาระ พร้อมบริการอาหารว่างและเครื่องดื่ม ทั้งนี้ศูนย์สื่อมวลชน จะเปิดใช้งานระหว่าง เวลา 08.00 – 21.00 น. ตลอดระยะเวลาของการจัดงานการแข่งขันฝีมือแรงงานอาเซียนเป็นการรวมสุดยอดเยาวชนที่มีฝีมือในภูมิภาคอาเซียน เพื่อมาเป็นตัวแทนของแต่ละประเทศสมาชิกในการแสดงความสามารถ ซึ่งเป็นส่วนสำคัญที่จะสร้างแรงบันดาลใจให้แก่เยาวชน รวมถึงคนรุ่นใหม่ ในการพัฒนาทักษะของตนเองให้มีความพร้อมรองรับต่อการเปลี่ยนแปลงและการพัฒนาประเทศในอนาคต 

ทั้งนี้ ศูนย์สื่อมวลชน (Media Center) มีสิ่งอำนวยความสะดวกในการปฏิบัติงาน และมีเจ้าหน้าที่สำหรับตอบข้อซักถามต่างๆ ซึ่งสามารถสื่อสารภาษาอังกฤษได้ดี เพื่อให้คำแนะนำแก่สื่อมวลชนที่เข้ามาปฏิบัติงานในห้อง Media Center  นอกจากนี้ ยังอำนวยความสะดวกแก่บุคคลทั่วไปที่สนใจรับชมบรรยากาศในงาน และสามารถดาวน์โหลดภาพงานแข่งขันฝีมือแรงงานอาเซียน ครั้งที่ 12 ผ่านเว็ปไซด์ www.wsasean2018.com ได้อีกด้วย